| "Personal Jesus"Depeche Mode |
| --- |
| Singlen "Personal Jesus" kansikuva |
| Singlen tiedot |
|  Albumilta | *Violator* |
|  Äänitetty  | toukokuu 1989 |
|  Julkaistu | 29. elokuuta 1989 |
|  Tekijä(t) | Martin Gore |
|  Tuottaja(t) | Depeche Mode, Flood |
|  Tyylilaji | synthrock, blues rock |
|  Kesto | 03.44 |
|  Levy-yhtiö | Mute |
| Listasijoitukset |
| Suomi Suomen virallinen lista: 9. |
| Depeche Moden muut singlet |
| "Everything Counts (live)"1989 | "Personal Jesus"1990 | "Enjoy the Silence"1990 |

**Personal Jesus** on englantilaisen synthpop-yhtye Depeche Moden single, joka julkaistiin vuonna 1989. "Personal Jesus" oli ensimmäinen single, joka edelsi yhtyeen seitsemättä levyä *Violator* (1990). Ennen *Violatorin* ilmestymistä julkaistiin samalta levyltä toinenkin kappale, eli "Enjoy the Silence", kumpikin kappale on Martin Goren käsialaa.

*The Many Faces of Depeche Mode* -levyn kansitekstien mukaan kappaleesta tuli Warner Bros. Records -levy-yhtiön eniten myynyt 12"-single. Single nousi Suomen virallisen listan sijalle 9. Muun muassa Johnny Cash, Marilyn Manson ja Def Leppard ovat tehneet kappaleesta coverin.

Taustaa ja markkinointi
-----------------------

Puolessa välissä vuotta 1989 yhtye alkoi levytystyöt Milanossa bändin tuottajan Floodin kanssa: tuloksena tästä sessiosta oli "Personal Jesus" -single. Kappaleessa on tarttuva blues-tyyppinen kitarariffi ja pohjalla tiukka rumpu-soundi, mikä poikkeaa täysin kaikesta yhtyeen siihenastisesta tuotannosta. Depeche Moden lauluissa oli toki käytetty kitaraosuuksia aiemminkin: Laulussa "Behind the Wheel" ja DM-coverissa kappaleesta "Route 66", molemmat levyltä *Music for the Masses*. Lisäksi akustinen kitara vilahtaa tai kuuluu enemmänkin kappaleissa "Love, in Itself" ja "And Then..." levyltä *Construction Time Again* sekä "Here is the House" levyltä *Black Celebration*. Tämä oli kuitenkin ensimmäinen kerta, kun sähkökitaralla oli keskeinen osa jossakin Depeche Mode -kappaleessa.

Ennen singlen julkaisemista brittiläisisten paikallislehtien "Henkilökohtaista"-palstoilla nähtiin ilmoituksia, joissa luki "Henkilökohtainen Jeesuksesi" (engl. *Your own personal Jesus*). Seuraavaksi näihin mainoksiin ilmestyi myös puhelinnumero, johon soittamalla saattoi kuulla kappaleen. Mainoksista noussut häly auttoi kappaletta nousemaan UK-listan sijalle 13. Singlestä tuli yksi yhtyeen parhaista myyntimenestyksistä; eikä siitäkään ollut haittaa, että single ilmestyi puoli vuotta aiemmin kuin levy jolla kappale on. Tuossa vaiheessa "Personal Jesus" oli parhaiten myynyt 12"-single koko Warner Recordsin historiassa.

Singlen takakannessa on kuva, jossa näkyy joku yhtyeen jäsen ja alastoman naisen selkäpuoli. Singlen 7"-vinyyliversiossa naisen kanssa näkyy Martin Gore, 12"-versiossa taas Dave Gahan, C-kasetilla kuvassa on Andy Fletcher ja CD:llä Alan Wilder. Naista ei kuitenkaan ole kaikissa painoksissa, kuten vuoden 2004 CD-julkaisuissa tai promokopioissa. Joissakin harvinaisemmissa painoksissa, kuten *GBong17*, voi nähdä kaikki neljä kuvaa ja lisäksi vielä viidennen kuvan, jossa on koko yhtye ja Martin halaa tätä alastonta naista.

### Remix-tulva

"Personal Jesus" johti ylettömään määrään remix-versioita, jopa Depeche Moden mittapuulla. Suurimmasta osasta Depeche Moden edellisistä singleistä oli tehty pidempiä versioita *(extended mixes)* yhtyeen itsensä toimesta. Jeesus kuitenkin innoitti DM:n kutsumaan lisävoimia remiksaamaan singleään, ja niin DJ- ja miksaajaversiot tulivat kuvioihin – pysyvästi. *Violatorin* miksauksen hoitanut François Kevorkian miksasi nimillä "Holier Than Thou Approach", "Pump Mix" ja "Kazan Cathedral Mix" kulkevat versiot. Näistä jälkimmäinen on vähemmän tunnettu, eikä sitä julkaistu millään single-levyllä. *Violatorin* tuottaja Flood (Mark Ellis) miksasi versiot, jotka kulkevat nimillä "Acoustic", "Telephone Stomp Mix" ja "Sensual Mix". Yhtyeen alkuaikojen tuottaja Daniel Miller miksasi muun muassa "Hazchemix"-version.

Kappaleen nimi
--------------

Vuonna 2018 julkaistiin levy *The Many Faces of Depeche Mode*, joka koostuu kolmesta CD-levystä. Kolmannen CD:n alanimeke on *Influences, Originals & Remixes*. Tälle CD:lle on otettu mukaan kappaleita, artisteja tai musiikkia, jotka kuvastavat sitä mikä on vaikuttanut Depeche Moden musiikkiin. Vaikutteiksi mainitaan muun muassa Kraftwerk, Roxy Music, Gary Numan, Joy Division, The Beatles, The Cure ja David Bowien kappale "Heroes". Levyllä on myös Elvis Presleyn kappale "Blue Moon of Kentucky". Laulun mukana olo ja "Personal Jesus" -kappaleen nimi selitetään levyn kansiteksteissä (engl. *liner notes*): Kun Martin Gore oli työstämässä biisejä tulevalle *Violator*-levylle, hän luki tuolloin myös Elvis Presley -elämäkertaa (*Elvis and Me; Elvis ja minä*, Priscilla Beaulieu Presley ja Sandra Harmon, Gummerus 1986). Kirjasta Gore sai tietää, että Priscilla Presleyllä oli tapana käyttää aviomiehestään nimitystä *"my Personal Jesus"* (oma henkilökohtainen Jeesukseni).

Spin-lehdessä (heinäkuu, 1990) Martin Gore sanoo asiasta näin: "Kappale perustuu siihen kuinka Priscilla Presley palvoi Kuningastaan. Laulu kertoo siitä, kuinka joku pitää sinua omana Jeesuksenaan, olet joku joka antaa toivoa ja pitää huolta. Se kertoo siitä miten Elvis oli paitsi hänen miehensä myös hänen opastajansa. Siitä kuinka usein rakkaussuhteissa käy niin; sydän ottaa ikään kuin täydellisen jumalan paikan, vaikka ihminen on oikeasti epätäydellinen. Ei kai toisen jumalointi nyt kovin tasapainoista ole, vai?"

Cover-versioita
---------------

Vuonna 2010 Nina Hagen julkaisi kokonaisen levyn nimeltä *Personal Jesus*, jolla on myös cover-versio Depeche Moden kappaleesta "Personal Jesus". Voimakas ja ilmaisuvoimainen versio tuo jälleen kerran esiin Hagenin laajan äänialan ja monipuolisuuden – sanoistusta on kuitenkin hieman muutettu. Kappaleesta on ainakin 135 eri versiota. Suomeksi sen on tehnyt Eläkeläiset nimellä "Luikurihumppa" (1995). Instrumentaalit versiot löytyvät esimerkiksi Vitamin String Quartetin (2003) ja Midnite String Quartetin (2016) ohjelmistosta. Ensimmäisen cover-version taisi ehtiä levyttämään sanfranciscolainen Bomb, *Personan Jesus* 7"-single vuodelta 1990. Bomb julkaisi sen myös nimellä "P. Jesus" vuonna 1999 ilmestyneellä levyllään *Lovesuckers*. Tunnetuimpia lukuisten versioiden tekijöistä lienevät Johnny Cash (2002), Marilyn Manson (2004), Nina Hagen (2010), Sammy Hagar (2013) ja Def Leppard (2018) – tietysti onnistuneita versiointeja voivat tehdä myös vähemmän nimekkäät artistit.

Lähteet
-------

1. 1 2  Listalevyt: Depeche Mode
2. ↑  Depeche Mode - Personal Jesus *Discogs*. Viitattu 9.7.2020. (englanniksi)
3. ↑  Depeche Mode - Personal Jesus *Discogs*. Viitattu 9.7.2020. (englanniksi)
4. ↑  Depeche Mode - Enjoy The Silence *Discogs*. Viitattu 9.7.2020. (englanniksi)
5. ↑  Depeche Mode - Violator *Discogs*. Viitattu 9.7.2020. (englanniksi)
6. 1 2 3  Various - The Many Faces Of Depeche Mode (Liner notes, 2018. Huom! Yhdysvalloissa DM:n levymerkki on Sire: "Sire Records is an American record label that is owned by Warner Music Group and distributed by Warner Records.") *Discogs*. Music Brokers, tunniste: MBB7260.  "Soon after, that song became the biggest selling 12" in the history of Warner Bros. Records." Viitattu 9.7.2020. (englanniksi)
7. ↑  LISTEN TO DEF LEPPARD’S NEW SONG, ‘WE ALL NEED CHRISTMAS’. Viitattu 29.11.2018. (englanniksi)
8. ↑  Depeche Mode: Behind the Wheel *(Music for the Masses)*.  18.7.2017. YouTube. Viitattu 20250-07-09.
9. ↑  Depeche Mode: Route 66 *(Music for the Masses)*.  18.7.2017. YouTube. Viitattu 9.7.2020.
10. ↑  Depeche Mode: Love, in Itself *(Construction Time Again)*.  18.7.2017. YouTube. Viitattu 9.7.2020.
11. ↑  Depeche Mode: And Then... *(Contruction Time Again)*.  18.7.2017. YouTube. Viitattu 9.7.2020.
12. ↑  Depeche Mode: Here is the House *(Black Celebration)*.  25.7.2017. YouTube. Viitattu 9.7.2020.
13. ↑  Depeche Mode Personal Jesus *The Inspiration Room*.  26.7.2007.  Arkistoitu 18.6.2020. Viitattu 9.7.2020. (englanniksi)
14. ↑  Depeche Mode - Personal Jesus (Tunniste: BONG 17) *Discogs*. Viitattu 9.7.2020. (englanniksi)
15. ↑  Depeche Mode - Personal Jesus (Tunniste: TI 780) *Discogs*. Viitattu 9.7.2020. (englanniksi)
16. ↑  Depeche Mode - Personal Jesus, Dangerous (Tunniste, Mute: 4-21328) *Discogs*. Viitattu 9.7.2020. (englanniksi)
17. ↑  Depeche Mode - Personal Jesus (Tunniste: CD BONG 17) *Discogs*. Viitattu 9.7.2020. (englanniksi)
18. ↑  Depeche Mode - Personal Jesus (Tunniste: GBong17. Klikkaa levynkansikuvan alta linkkä "More Images".) *Discogs*. Viitattu 9.7.2020. (englanniksi)
19. ↑  Priscilla Beaulieu Presley, Anna-Maija Pursiainen, Sandra Harmon: *Elvis ja minä*. Jyväskylä: Gummerus, 1986. ISBN 978-951-20-2757-6. Teoksen verkkoversio (viitattu 9.7.2020).
20. ↑  SPIN Media LLC: *SPIN*. SPIN Media LLC, 1990-07. Teoksen verkkoversio (viitattu 9.7.2020). en
21. ↑  Nina Hagen - Personal Jesus *Discogs*. Viitattu 9.7.2020. (englanniksi)
22. ↑  Nina Hagen (Nina Hagen – aihekanava): Personal Jesus  27.7.2018. YouTube. Viitattu 9.7.2020.
23. ↑  Gore, Martin; Depeche Mode: Personal Jesus – Depeche Mode (album: Violator) Genius. Viitattu 9.7.2020.
24. ↑  Gore, Martin; Depeche Mode; Hagen, Nina: Personal Jesus - Nina Hagen (album: Personal Jesus) Genius. Viitattu 9.7.2020.
25. 1 2 3  Cover versions of Personal Jesus written by Martin Gore | SecondHandSongs *secondhandsongs.com*. Viitattu 9.7.2020.
26. ↑  Eläkeläiset - Humpan Kuninkaan Hovissa *Discogs*. Viitattu 9.7.2020. (englanniksi)
27. ↑  Eläkeläiset; (käyttäjä: F.Hamer): Eläkeläiset - Luikurihumppa  13.12.2009. YouTube. Viitattu 9.7.2020.
28. ↑  Midnite String Quartet: Personal Jesus; Midnite String Quartet – aihekanava  21.6.2019. YouTube. Viitattu 9.7.2020.
29. ↑  Vitamin String Quartet: Personal Jesus - Vitamin String Quartet Tribute to Depeche Mode  15.8.2012. YouTube. Viitattu 9.7.2020.
30. ↑  Bomb (3) - Personal Jesus *Discogs*. Viitattu 9.7.2020. (englanniksi)
31. ↑  Bomb (3) - Lovesucker *Discogs*. Viitattu 9.7.2020. (englanniksi)

Aiheesta muualla
----------------

* Discogs

Depeche Mode

| 
* Martin Gore
* Dave Gahan
* Andrew Fletcher
* Christian Eigner
* Peter Gordeno

 |
| --- |
| 
* Vince Clarke
* Alan Wilder

 |

|  |  |
| --- | --- |
| Albumit | 
* *Speak & Spell*
* *A Broken Frame*
* *Construction Time Again*
* *People Are People*
* *Some Great Reward*
* *The Singles (81-85)*
* *Catching Up With Depeche Mode*
* *Black Celebration*
* *Music for the Masses*
* *101 (live)*
* *Violator*
* *Songs of Faith and Devotion*
* *Songs of Faith and Devotion Live*
* *Ultra*
* *The Singles (86-98)*
* *Exciter*
* *Remixes 81-04*
* *Playing the Angel*
* *Sounds of the Universe*
* *Delta Machine*
* *Spirit*
* *Memento Mori*

 |